Vincas Mykolaitis-Putinas (1893–1967)

NAUDINGASIS KONTEKSTAS
1.Vincas Mykolaitis-Putinas – įžymus XX a. pradžios Lietuvos poetas, prozininkas, dramaturgas, kritikas ir literatūros mokslininkas.
2. Išgarsėjo kaip filosofinės pasaulėžiūros kūrėjas, simbolistinių formų ir realistinių-psichologinių apibendrinimų rašytojas, pirmojo lietuvių psichologinio-intelektualinio romano autorius, filosofinės lyrikos kūrėjas.

3. Mykolaitis-Putinas svarbus kaip literatūros teoretikas, kritikas, istorikas.
4. Suformulavo moderniosios literatūros teorinius pagrindus.
5. Išreiškė visam laikotarpiui būdingus moderniojo žmogaus jausmus.

BIOGRAFIJA.
Vincas Mykolaitis-Putinas gimė 1893 metais Marijampolės apskrityje. Augo gausioje pasiturinčių valstiečių šeimoje, baigęs keturias klases gimnazijoje, įstojo į Seinų kunigų seminariją. Ten parašė pirmą savo eilėraštį „Putinai“. Nuo 1911 m. ėmė spausdinti savo kūrybą Putino slapyvardžiu. 1915 m. buvo įšventintas į kunigus ir pradėjo studijuoti Petrapilio dvasinėje akademijoje. Gavęs stipendiją studijoms Vakarų Europoje, 1918 m. išvyko į Šveicariją, studijavo filosofiją bei meno istoriją ir tapo filosofijos mokslų daktaru. Po studijų 1923-1929 m. Kauno universitete dėstė naująją lietuvių literatūrą, visuotinės literatūros įvadą ir estetiką, kūrė dramas, eilėraščius, rašė kritikos darbus. 1935 m. oficialiai atsisakė kunigystės, ir vedė. V. Mykolaitis-Putinas buvo Lietuvių rašytojų draugijos pirmininkas, Vilniaus universiteto profesorius, Lietuvos Mokslų Akademijos Lietuvių literatūros instituto direktorius. Mirė 1967 m. netoli Kauno, Kačerginėje, palaidotas Vilniaus Rasų kapinėse.
KŪRYBA.
Vincas Mykolaitis-Putinas labiausiai žinomas savo simbolistiniais eilėraščiais ir romanu „Altorių šešėly“.
Viena pagrindinių kūrybos temų – žmogaus būties suvokimo būdas. Vyrauja meilės ilgesio, gamtos, laisvės, savęs ieškojimo, abejonių, apsisprendimo tematika.

Jo kūrybai būdinga:

1. Dramatiškas lyrizmas, kylantis iš būties prieštaravimų – akcentuojami du nesutaikomi pradai – dvasinis ir materialusis.
2. Dualizmas. Dualistinė pasaulėjauta sukuria vertybių konfliktą ir kelia nuolatinę įtampą. 
3. Minties aiškumas;
4. Simbolizmas – simboliais perteikiami vidiniai prieštaravimai, savo kelio ieškojimas.

Vėlesnėje Putino lyrikoje abstraktų simbolizmą ima keisti autentiški psichologiniai išgyvenimai ir egzistencinės patirtys.

KŪRINIAI
Įžymiausias Putino poezijos rinkinys, siejamas su simbolizmu, – 1927 m. išleistas simbolistinių eilėraščių rinkinys „Tarp dviejų aušrų“. Taip pat garsūs eilėraščiai: „Margi sakalai“, „Rūpintojėlis“, „Vergas“ ir kiti. 1936 m. – poezijos rinktinė „Keliai ir kryžkeliai“, kurioje eilėraščiai pripildyti realaus gamtovaizdžio detalių. 1933 metais baigė rašyti romaną „Altorių šešėly“, kuris yra vienas Putino kūrybos viršūnių ir svarbi gairė lietuvių romano kelyje. Kitas reikšmingas Putino romanas „Sukilėliai“, tai 1863 metų sukilimą vaizduojanti istorinė freska.  Paskutinysis Putino kūrybos etapas susijęs su lyriniu atsinaujinimu. Vėlyvieji jo poezijos rinkiniai „Būties valanda“ (1963), „Langas“ (1966) - vieni geriausių sovietinių metų kūrinių lietuvių poezijoje.
Romanas „Altorių šešėly“ – pirmasis lietuvių psichologinis intelektualinis romanas, kuriame nuosekliai gilinamasi į pagrindinio veikėjo mintis, išgyvenimus, jausmus, psichologiją. Sprendžiama labai daug psichologinių problemų: kunigystės, gyvenimo kelio ieškojimo, menininko asmenybės laisvės. Pastaroji bene pati svarbiausia. Romaną sudaro trys dalys: Bandymų dienos“, „Eina gyvenimas“ bei „Išsivadavimas“. Romano laikas trunka 18 metų – nuo Vasario įstojimo į kunigų seminariją iki prašymo leisti palikti kunigų luomą. Visus tuos metus Vasaris sprendžia pagrindinį sielos konfliktą: kaip suderinti kunigo ir poeto kelią. Nuosekli, gerai apgalvota romano kompozicija, taikli psichologinė savianalizė, ryškūs personažų charakteriai, intensyvus siužetas lėmė romano sėkmę. Prie nepaprasto kūrinio populiarumo prisidėjo autobiografiškumas ir kunigų gyvenimo atskleidimas. Šio kūrinio pagrindinė idėja yra – jog kūrėjas turi būti laisvas. Tokios dramatiškos asmenybės, skausmingos žmogaus formavimosi istorijos iki Putino niekas nebuvo pavaizdavęs.
